Η Ισπανία αποδεικνύεται «αφιλόξενος οικοδεσπότης» για την πλατφόρμα ενοικίασης κατοικιών Airbnb αφού, λίγο πριν την έναρξη της τουριστικής περιόδου, η δημοτική αρχή της Μαδρίτης ανακοίνωσε τα σχέδιά της για την «οικιστική χρήση των κτιρίων» της πόλης, με στόχο να περιοριστούν οι κατοικίες που θα μπορούν νομίμως να ενοικιαστούν σε τουρίστες.

Τα εν λόγω μέτρα ανακοινώθηκαν την προηγούμενη εβδομάδα και βρίσκονται στη διαδικασία της έγκρισης. Προβλέπουν ότι οι ενοικιάσεις διαμερισμάτων και μονοκατοικιών δεν θα πρέπει να ξεπερνούν τις 90 ημέρες το χρόνο όπως επίσης ότι τα σπίτια που ενοικιάζονται θα πρέπει να διαθέτουν και άδεια λειτουργίας ξενοδοχείου. Στο κέντρο της πόλης, τα διαμερίσματα που διατίθενται σε τουρίστες θα πρέπει να έχουν τη δική τους είσοδο, ξεχωριστή από εκείνη των μόνιμων κατοίκων. Αυτό σημαίνει ότι πρακτικά το 95% των κατοικιών που νοικιάζονται σε τουρίστες θα βγουν εκτός αγοράς.

Η πρόθεση της Μαδρίτης να περιορίσει κατά πολύ τη λειτουργία της Airbnb δεν είναι καινούρια στην Ισπανία. Ανάλογα μέτρα έχουν περάσει κι άλλες πόλεις όπως η Βαλένθια, η Πάλμα ντε Μαγιόρκα και η Βαρκελώνη. Αντίστοιχα, σε όλη την Ευρώπη, πρωτοβουλίες ενάντια στην ανεξέλεγκτη ενοικίαση κατοικιών μέσω της δημοφιλούς πλατφόρμας έχουν αναλάβει το Άμστερνταμ και το Ρέικιαβικ αλλά και η Νέα Υόρκη στις ΗΠΑ.

(Με πληροφορίες από quartzy.qz.com)